drensasfalt
Store norske leksikon,Teknologi og industri,Bygg og anlegg,Asfaltdekker
Drensasfalt, et asfaltdekke med så høyt hulrom (15–20 volumprosent) at vannet kan drenere gjennom dekket. For å oppnå et slikt porøst dekke anvendes en stor andel finpukk og lite mørtel. Tilsetningsstoffer brukes vanligvis blant annet for å forbedre vedheftningen mellom bindemiddel og steinmaterialer. Fibre blir benyttet for å hindre bindemiddelavrenning under produksjon og utlegning.
Det høye hulrommet gir dekket spesielt gode egenskaper med hensyn til friksjon (ingen vannplaning) samt gode lystekniske egenskaper ved kjøring i regn og mørke. Dessuten oppnås en støyreduserende effekt, men denne avtar fort når dekket tettes av slitasjestøv (etter 1–2 år). På grunn av den åpne strukturen kan dekket få skader i form av steinsprang som gir hulldannelse og dermed redusert levetid.Drensasfalt brukes som underlag for drenerende sportsdekker. Les mer i Store norske leksikon asfaltdekker